b'\n_START_ARTICLE_\nIrena Yebuah Tiran\n_START_SECTION_\n\xc5\xbdivljenjepis\n_START_PARAGRAPH_\nNjen o\xc4\x8de Robert Yebuah prihaja iz Gane in je med \xc5\xa1tudijem v Ljubljani spoznal Irenino mamo (Vida), ki je doma iz Novega mesta. Ima tudi sestro dvoj\xc4\x8dico Leticio s katero sta bili rojeni na materinski dan leta 1974. Je poro\xc4\x8dena in mati dveh sinov. Novome\xc5\xa1\xc4\x8danka Irena Yebuah Tiran je po kon\xc4\x8dani gimnaziji s \xc5\xa1tudijem petja za\xc4\x8dela pri prof. Doroteji Cestnik Spasi\xc4\x87 na SG\xc5\xa0 v Ljubljani. Z odliko je diplomirala na salzbur\xc5\xa1kem Mozarteumu pri prof. Ingrid Mayr in kon\xc4\x8dala podiplomski \xc5\xa1tudij - smer samospev v razredu prof. Wolfganga Holzmairja._NEWLINE_Je prejemnica ve\xc4\x8d nagrad. Udele\xc5\xbeila se je ve\xc4\x8d mojstrskih te\xc4\x8dajev (Marjana Lipov\xc5\xa1ek, Breda Zakotnik, Alfred Burgstaller). Izpopolnjevala se je tudi pri Grace Bumbry v Salzburgu. Leta 2000 je v vlogi Kerubina v Mozartovi Figarovi svatbi prvi\xc4\x8d nastopila na deskah ljubljanske opere. Sodelovala je z orkestrom Slovenske filharmonije, Simfoni\xc4\x8dnim orkestrom RTV Slovenije, Dunajskimi filharmoniki, Bavarskim radijskim orkestrom, ansamblom Klagforum Wien in dirigenti, kot so Jonatan Nott, Riccardo Chailly, Emilio Pomarico, Donald Runnicles, Evan Christ, Marko Letonja \xe2\x80\xa6 Je \xc4\x8dlanica vokalnega ansambla Nova na Dunaju (nastopi na salzbur\xc5\xa1kem, bregen\xc5\xa1kem festivalu, Styriarte, Ruhrtrienalu, festivalu \xc5\xa0tajerska jesen, Wien Modern, Wiener Festwochen \xe2\x80\xa6). V sezoni 2007/08 je z ansamblom nastopila v Beriovi Simfoniji za 8 solistov in orkester z Dunajskimi Filharmoniki ter v praizvedbi Haasove opere Melancholia v Operi national de Paris. Irena se posve\xc4\x8da tudi izvajanju sodobne glasbe tako doma kot v tujini. Tako je sodelovala na \xc5\xa1tevilnih krstnih izvedbah slovenskih skladateljev (Petri\xc4\x8da, Stani\xc4\x8da, Sojerja Voglarja, Dekleve, Habeta, Kumarja, Vrhun\xc4\x8deve \xe2\x80\xa6) in tujih (Furrerja, Haasa, Langa, Haubenstocka, Hoellskyeve \xe2\x80\xa6). Pou\xc4\x8duje solopetje na glasbeni \xc5\xa1oli v Novem mestu in koncertira kot solistka in \xc4\x8dlanica komornih zasedb tako doma kot v tujini.'